Evanđelje po Mateju (Šarić)/Glava 6.
1 Pazite, da pravednost svoju ne činite pred ljudima, da vas oni vide; inače nemate plaće kod Oca svojega na nebesima. 

2 Kad dale daješ milostinju, ne trubi pred sobom, kao što čine licemjeri u sinagogama i na ulicama, da ih slave ljudi. Zaista, kažem vam: Oni već imaju plaću svoju. 

3 Kad ti daješ milostinju, neka ti ne zna ljevica tvoja, što čini desnica tvoja, 

4 da ostane milostinja tvoja u tajnosti. Otac tvoj, koji vidi u tajnosti, platit će ti. 

5 Kad se molite, ne činite kao licemjeri! Oni se najradije mole u sinagogama i na uglovima uličnim, da upadnu ljudima u oči. Zaista, kažem vam: Oni su već primili plaću svoju. 

6 Kad ti hoćeš da se moliš, uđi u sobu svoju, zatvori vrata i moli se Ocu svojemu u tajnosti! Otac tvoj, koji vidi u tajnosti, platit će ti. 

7 Kad se molite, ne brbljajte kao neznabošci! Oni misle, da će biti uslišeni za mnoge riječi svoje. 

8 Ne povodite se za njima, jer zna Otac vaš, što vam treba, prije nego ga zamolite. 

9 Ovako se molite: Oče naš, koji jesi na nebesima, sveti se ime tvoje! 

10 Dođi kraljevstvo tvoje! Budi volja tvoja, kako na nebu, tako i na zemlji! 

11 Kruh naš svagdanji daj nam danas! 

12 I otpusti nam duge naše, kako i mi otpuštamo dužnicima svojim! 

13 I ne uvedi nas u napast, nego izbavi nas od zla, jer je tvoje kraljevstvo, sila i slava, zauvijek. Amen. 

14 Ako otpuštate ljudima pogrješke njihove, otpustit će i vama Otac vaš nebeski. 

15 Ako li ne otpuštate ljudima, ni Otac vaš neće otpustiti pogrešaka vaših. 

16 Kad postite, ne budite lica mrka kao licemjeri! Oni načine sebi mrk pogled, da ih vide ljudi gdje poste. Zaista kažem vam: Oni su već primili plaću svoju. 

17 Kad ti postiš, namaži glavu svoju i operi lice svoje, 

18 da te ne vide ljudi gdje postiš, nego samo Otac tvoj, koji je u tajnosti. Otac tvoj, koji vidi u tajnosti, platit će ti. 

19 Ne skupljajte sebi blaga na zemlji, gdje ga uništava moljac i rđa, gdje kradljivci obijaju i kradu! 

20 Skupljajte sebi blago u nebu, gdje ga ne uništava ni moljac ni rđa, gdje kradljivci ne obijaju i ne kradu! 

21 Jer gdje je blago tvoje, ondje je i srce tvoje, 

22 Oko je svjetiljka tijelu tvojemu. Ako je oko tvoje zdravo, onda sve tijelo tvoje ima svjetlo. 

23 Ako li je oko tvoje bolesno, onda je sve tijelo tvoje u tami. Ako je dakle svjetlo u tebi tama, kako velika bit će onda tama! 

24 Nitko ne može dva gospodara služiti. Ili će na jednoga mrziti i drugoga ljubiti, ili će uz jednoga prianjati i drugoga prezirati. Ne možete Bogu služiti i mamoni. 

25 Zato vam kažem: Ne budite tjeskobno zabrinuti za život svoj, što ćete jesti i što ćete piti, ni za tijelo svoje, u što ćete se obući. Nije li život više od hrane i tijelo nije li više od odijela? 

26 Pogledajte na ptice nebeske! One ne siju, ne žanju, ne skupljaju u žitnice: Otac ih vas nebeski hrani. Nijeste li vi više vrijedni od njih? 

27 Tko od vas može svojim brigama produljiti život svoj i za jedan samo pedalj? 

28 I što ste tako tjeskobno zabrinuti za odijelo? Pogledajte na ljiljane u polju! Kako rastu! Ne rade i ne predu; 

29 A ipak kažem vam: Ni Salomon u svemu svojemu sjaju nije bio tako odjeven kao jedan jedini od njih. 

30 I kad Bog travu, što danas stoji na polju, a sutra se baca u peć, tako odijeva, koliko će više vas, malovjerni! 

31 Ne budite dakle tjeskobno zabrinuti i ne pitajte: Što ćemo jesti? Što ćemo piti? Čim ćemo se odjenuti? 

32 Za sve to brinu se neznabošci. A zna Otac vaš nebeski, da vam to sve treba. 

33 Tražite najprije kraljevstvo Božje i pravdu njegovu, i ovo će vam se sve dodati. 

34 Ne budite dakle tjeskobno zabrinuti za sutrašnji dan; jer će se sutrašnji dan brinuti sam za se. Svaki dan ima dosta svojega vlastitog zla. 

Evanđelje po Mateju (Šarić)